**APPORTTIOMAISUUDEN LUOVUTUSKIRJA 31.5.2018**

#### Osapuolet

Luovuttajat:

1. Lestijärven kunta (0180774-6), Lestintie 39, 69440 Lestijärvi
2. Kaustisen kunta (0178981-6), PL 10, 69601 Kaustinen
3. Halsuan kunta (0177826-0), Kauppisentie 5, 69510 Halsua
4. Perhon kunta (0181464-7), PL 20, 69950 Perho
5. Toholammin kunta (0182779-8), Lampintie 5, 69300 Toholampi
6. Vetelin kunta (0184278-7), Kivihyypäntie 1, 69700 Veteli

Luovutuksensaaja:

1. KaseNet Oy (1942635-1), Lestintie 39, 69440 Lestijärvi
2. – (6) yhdessä “Luovuttajat” ja (7) “Luovutuksensaaja”, (1) – (7) yhdessä “Osapuolet”. Apporttiomaisuuden luovutuskirja on jäljempänä “Luovutuskirja”.

#### Tausta ja tarkoitus

Lestijärven kunnan alaisuudessa tuloksenlaskentayksikkönä toimiva KaseNet vastaa Kaustisen seutuverkon ylläpidosta ja tuottaa ja ylläpitää erilaisia verkkopalveluja Kaustisen seutukunnan alueella ja lähikunnissa. Samanniminen KaseNet Oy on Lestijärven kunnan / KaseNetin omistama osakeyhtiö, johon KaseNetin tietoverkkotoiminta tällä Luovutuskirjalla luovutetaan kokonaisuudessaan. Tietoverkkohankkeita hallinnoi Kaustisen seutukunta, joka on Kaustisen seutukunnan kuntien luottamusmiehistä koostuvan Kaustisen seutukunnan seutuvaltuuston (KSSV) alainen. Seutuvaltuuston alaisuudessa toimivan KaseNetin johtokunnassa on edustettuna Lestijärven kunnan lisäksi Halsuan, Kaustisen, Perhon, Toholammin ja Vetelin kunnat.

KaseNet on kehittänyt tietoliikenneverkkoja alueen palvelujen ja kilpailukyvyn parantamiseksi kotitalouksille, yrityksille ja kunnille ja sillä on osaamista kuituyhteyksien rakentamisesta. Yleisimmät tarjolla olevat palvelut ovat erilaiset laajakaistaliittymät, virtuaalipalvelinpalvelut, sähköposti- ja kotisivupalvelut sekä asiantuntijapalvelut.

Kuntalain 126 § säätää kilpailluilla markkinoilla tapahtuvan toiminnan yhtiöittämisvelvollisuudesta. Kilpailu- ja kuluttajavirasto on 8.12.2016 todennut, että Kaustisen seutukunnan valokuituverkon ei voida todeta toimivan luonnollisena monopolina ja että valokuituyhteys ja kiinteä yhteys eivät kilpailisi keskenään. Tällä Luovutuskirjalla toimeenpannaan kuntalain mukainen yhtiöittämisvelvollisuus.

Luovutuksensaajan yhtiökokous on 31.5.2018 päättänyt suunnatusta osakeannista apporttiomaisuutta vastaan ja Luovuttajat ovat päättäneet merkitä Luovutuksensaajan osakkeita, jotka maksetaan tässä Luovutuskirjassa eritellyllä omaisuudella.

Tällä Luovutuskirjalla Luovuttajat luovuttavat tässä Luovutuskirjassa eritellyn omaisuuden Luovutuksensaajalle.

#### Apportti

3.1 Apporttina luovutetaan

1. liitteessä 1 eritelty kuituverkko, joka käsittää Kaustisen seutukunnan kuntien omistaman vanhan ATM-seutuverkon 254 km, maakuntaverkon 78 km ja runkoverkon 60 km, yhteensä 392 km. Lisäksi luovutetaan KaseNetin omistama Kyyjärvi-Kaustisen välinen verkko 105 km, liityntäverkot Halsua, Perho ja Veteli yhteensä 28 km sekä kyläverkot 39 km ja kuntien suorassa omistuksessa oleva verkko 30 km. Luovutuskirja ei koske kyläyhdistysten omistamaa verkkoa 97 km.
2. liitteessä 2 eritelty muu omaisuus
3. liitteessä 3 eritellyt velat

Liitteissä 1-3 mainitut omaisuus- ja velkaerät ovat yhdessä jäljempänä “Apporttiomaisuus”.

#### Apportin arvo ja vastikesakkeet

4.1 Kauppahinta on 2.047.346,00 euroa (alv 0 %) ja Luovuttajat eivät suorita siitä arvonlisäveroa. Apporttiomaisuuden arvostaminen on selvitetty verohallinnolle jätetyssä ennakkoratkaisuhakemuksessa liitteessä 4. Verohallinnolta on saatu Apporttiomaisuuden arvostamista ja Luovuttajien ja luovutuksensaajan verotusta koskeva ennakkoratkaisu, liitteet 5 ja 6. Ennakkoratkaisu on saatu myös siirtyvän Apporttiomaisuuden arvonlisä- ja varainsiirtoverotuksesta, liitteet 7 ja 8.

4.2 Apporttiomaisuuden luovutusta vastaan Luovuttajat saavat seutuvaltuuston päättämän, kunkin kunnan verkosta maksaman määrän perusteella seuraavasti Luovutuksensaajan uusia A-sarjan osakkeita (tilanne 31.12.2016 Kaustinen-kyyjärvi runkoverkon laajennuksen jälkeen):

Halsuan kunta 204 362 A-sarjan osaketta

Kaustisen kunta 504 103 A-sarjan osaketta

Lestijärven kunta 271 719 A-sarjan osaketta

Perhon kunta 342 477 A-sarjan osaketta

Toholammin kunta 289 835 A-sarjan osaketta

Vetelin kunta 434 850 A-sarjan osaketta

Yhteensä 2 047 346 A-sarjan osaketta

Vastikeosakkeiden määrä vastaa kunkin kunnan tekemän sijoituksen euromääräistä määrää. KaseNet Oy:n A-sarjan osakkeita on ennen suunnattua osakepäätöstä ollut 80 kappaletta ja yhtiön oma pääoma on per 31.12.2017 on ollut 7.462,96 euroa, josta osakepääoma 8.000 euroa; liitteenä 11 kaupparekisteriote sekä liitteenä 12 yhtiöjärjestys ja liitteenä 13 suunnattua osakeantia ja yhtiöjärjestyksen muutosta koskeva yhtiökokouspöytäkirja.

#### Omistus- ja hallintaoikeus sekä vaaranvastuu

5.1 Omistus- ja hallintaoikeus Apporttiomaisuuteen siirtyvät Luovuttajilta Luovutuksensaajille 31.5.2018 klo 24.00 (jäljempänä “Luovutushetki”). Kaustisen seudun 31.12.2013 päättyneen seutuverkkoprojektin verkon omistus- ja hallinta-oikeus siirtyy edellä mainitusta poiketen vasta 1.1.2019. Osakevastike annetaan kaikille kunnille jo Kaustisen seudun seutuverkkoprojektin kustannukset huomioiden. KaseNet Oy maksaa verkon mainitulta osalta markkinaehtoista vuokraa Kaustisen seudun kunnille 31.12.2018 saakka ja vastaavasti otetaan huomioon toisensuuntaisena yhtä suurena eränä korkosaatava, jota KaseNet Oy saa seutukunnilta olevalle osakkeiden merkintäsaatavalleen samana aikana.

5.2 Apporttiomaisuus luovutetaan Luovutuksensaajalle vapaana kaikista pantti- ja muista kolmansien osapuolien vakuusoikeuksista.

5.3 Vaaranvastuu Apporttiomaisuuteen siirtyy Luovuttajalta Luovutuksensaajalle Luovutushetkellä.

#### Oikeudet ja vastuut

**6.1 Sopimukset ja tarjoukset**

6.1.1 Kaikki Apporttiomaisuuteen liittyvät sopimukset, joista olennaisimmat on eritelty liitteessä 9, siirtyvät Luovutuksensaajalle Luovutushetkestä lukien.

6.1.2 Luovuttajat sitoutuvat vaikuttamaan siihen, että Apporttiomaisuuteen liittyvien sopimuksien sopimuskumppanit antavat suostumuksensa sopimusten siirtämiseen Luovutuksensaajalle, mikäli suostumus on tarpeellinen.

6.1.3 Jos joku Luovuttajien sopimuskumppaneista vastustaa tietyn sopimuksen siirtoa Luovutuksensaajalle, Osapuolet neuvottelevat tällaisen sopimuskumppanin kanssa.

6.1.4 Mikäli sopimuskumppani vastustaa sopimuksen siirtoa, Osapuolten tulee (i) sopia sellaisesta järjestelystä, siinä laajuudessa kuin kyseinen sopimus ei sitä estä, jolla kyseinen sopimus toteutetaan, hallinnoidaan ja päätetään Luovutuksensaajan lukuun mutta Luovuttajan nimissä, tai (ii) sopia muusta järjestelystä, jolla on vastaavat vaikutukset.

6.1.5 Luovutuksensaaja vastaa sopimusten toteuttamisesta Luovutushetkestä lukien, ja Luovutuksensaaja vastaa Luovuttajille samasta ajankohdasta lukien kolmansien osapuolten sopimuksiin liittyen esittämistä vaatimuksista tai muutoin sopimuksiin liittyvistä vahingoista tai kuluista.

6.1.6 Nykyisen KaseNetin henkilöstö siirtyy yhtiöön työsopimuslain ja viranhaltijain liikkeenluovutusta koskevien säännösten mukaisesti ns. vanhoina työntekijöinä. Liitteenä 10 on henkilöstön siirtosopimus. Kun yhtiöittäminen toteutetaan 31.5.2018, jatkaa KaseNet Oy kuluvan sopimuskauden loppuun eli 31.3.2020 asti kunnallisessa työehtosopimusjärjestelmässä ellei yhtiön ja henkilöstöjärjestöjen kanssa muuta sovita (esim. AVAINTA). Tämän jälkeisestä järjestäytymisestä päättää Yhtiön hallitus. Eläkevakuutusyhtiön valinnasta ja vakuutuskassan jäsenyyden hankemisesta päättää Yhtiön hallitus, jollei toisin ole henkilöstön siirtosopimuksessa sovittu. Kuntakonsernin hyväksymässä kuntakonsernin tytäryhteisöjen konserniohjeessa on voitu säätää, että kunnan tytäryhteisöt ovat Kevan jäseniä.

**6.2 Luvat ja immateriaalioikeudet ja lisenssit**

6.2.1 Apporttiomaisuuteen liittyvät luvat sekä immateriaalioikeudet ja lisenssit siirtyvät Luovutuksensaajalle ja niiden siirtoon sovelletaan, mitä kohdassa 6.1 kohdassa on todettu sopimuksista.

**6.3 Vastuut ja velvoitteet**

6.3.1 Apporttiomaisuuteen liittyvät vastuut ja velvoitteet siirtyvät Luovutuksensaajalle Luovutushetkestä lukien, vaikka vastuun tai velvoitteen syntyperuste olisi ennen Luovutushetkeä.

6.3.2 Luovutuksensaaja vastaa maaperän ja vesialueen puhdistuskustannuksista ainoastaan silloin, mikäli mahdollinen saastuminen on aiheutunut liiketoiminnasta, joka Luovutushetkellä siirtyy Luovutuksensaajalle. Muussa tapauksessa kustannuksista vastaa Luovuttaja.

**6.4 Asiakirjat**

6.4.1 Kaikki Apporttiomaisuuden kannalta tarpeelliset, olemassa olevat Apporttiomaisuuteen liittyvät asiakirjat siirtyvät Luovutuksensaajalle, kuitenkin siten, että Luovuttajille jää oikeus säilyttää kopiot luovutettavista asiakirjoista siinä määrin kuin tämä on tarpeellista Luovuttajien kirjanpidon, verotuksen tai muun Luovuttajiin kohdistuvan velvoitteen tai vastuun kannalta.

**6.5 Johtojen ja laitteiden sijoitussopimukset**

6.5.1 Luovuttajien maanomistajien kanssa tekemät johtojen ja laitteiden sijoitussopimukset luovutetaan Luovutuksensaajalle osana Apporttiomaisuutta. Maanomistajille on ilmoitettava siirrosta kirjallisesti.

Luovutuksensaaja vastaa Luovutuskirjan allekirjoittamisen jälkeen puuttuvien tai muutoksia vaativien maankäyttö- ja rakennuslain 5.2.1999/132, 161 §:n mukaisten yhdyskuntateknisten laitteiden sijoittamislupasopimusten laatimisesta, päivittämisestä ja muusta ylläpitämisestä.

**6.6 Laskutus**

6.6.1 Luovutuksensaaja laskuttaa asiakkaita ennen Luovutushetkeä toimitetusta palvelusta, jota ei ole Luovutushetkellä laskutettu.

**6.7 Takuuaikainen vakuus**

6.7.1 Luovuttajan ja kuituverkoston urakoineen yritysten välisiin sopimuksiin sisältyy takuuaikaisia vakuuksia. Luovuttajat sitoutuvat takuuaikaisten vakuutusten mukaisiin velvoitteisiin.

#### Apporttiomaisuuden kunto

7.1 Apporttiomaisuus luovutetaan sellaisena kuin se on omistusoikeuden siirtymishetkellä.

7.2 Luovutuksensaajalla on ollut mahdollisuus tarkastaa Apporttiomaisuus haluamassaan laajuudessa ennen tämän Luovutuskirjan allekirjoittamista.

#### Varainsiirtovero

8.1 Verohallinto on antanut asiassa ennakkoratkaisun, jonka mukaan luovutus on varainsiirtoverosta vapaa, liite 8. Jos Apporttiomaisuuteen kuuluvien kiinteistöjen ja/tai arvopaperien luovutuksesta kuitenkin aiheutuisi varainsiirtoveroa, siitä vastaa Luovutuksensaaja.

#### Tulovero

9.1 Verohallinto on antanut asiassa ennakkoratkaisun, jonka mukaan kunnan tekemä luovutus on verovapaa (liite 5) ja Luovutuksensaajan hankintamenoksi voidaan katsoa Luovuttajien Apporttiomaisuuteen sijoittama määrä (liite 6).

#### Arvonlisävero

10.1 Verohallinto on antanut asiassa ennakkoratkaisun, jonka mukaan luovutuksessa ei suoriteta arvonlisäveroa, liite 7.

#### Allekirjoitukset

Tämä Apporttikirja on tehty seitsemänä samansanaisena kappaleena, yksi kullekin Luovuttajista ja yksi Luovutuksensaajalle.

Lestijärven kunta Kaustisen kunta Halsuan kunta

Perhon kunta Toholammin kunta Vetelin kunta

KaseNet Oy

**Liitteet**

Liite 1 Siirtyvä kuituverkko

Liite 2 Siirtyvä muu omaisuus (salassa pidettävä)

Liite 3 Velat (salassa pidettävä)

Liite 4 Apporttiomaisuuden arvostaminen (salassa pidettävä)

Liitteet 5-8 Verohallinnon ennakkoratkaisut (salassa pidettävä)

Liite 9 Olennaiset sopimukset (salassa pidettävä)

Liite 10 Henkilöstön siirtosopimus

Liite 11 Yhtiöjärjestys KaseNet Oy

Liite 12 Kaupparekisteriote KaseNet Oy

Liite 13 KaseNet Oy:n osakeantia ja yhtiöjärjestysmuutoksia koskeva yhtiökokouspöytäkirja 31.5.2018